การลงทุนเดือนเม.ย.ตลาดหุ้นกลับมาให้ความสำคัญกับการ Preview ผลกระประกอบการ 1Q21 อีกครั้ง / ผลประชุม OPEC+/ มองกลุ่มการเงินและปิโตรเคมี วันนี้แนะ IRPC
2 เมษายน 2564

การลงทุนเดือนเม.ย.ตลาดหุ้นกลับมาให้ความสำคัญกับการ Preview ผลกระประกอบการ 1Q21 อีกครั้ง / ผลประชุม OPEC+/ มองกลุ่มการเงินและปิโตรเคมี วันนี้แนะ IRPC 

ณ.ระดับปัจจุบันที่ SET Index บริเวณ  1,600จุด+/- เท่ากับว่าตลาดหุ้นไทยพลิกกลับมายืนที่ระดับก่อนเกิด COVID-19 เป็นที่เรียบร้อยแล้ว (เมื่อเทียบกับการประมาณการ GDP ของประเทศไทยที่คาดว่า Output Gap หรือการประเมินช่องว่างระหว่าง Potential GDP กับ Real GDP ที่คาดว่าจะใช้เวลาประมาณ 3Q22 ในขณะที่กำไรตลาดหลักทรัพย์จะกลับไปในระดับก่อนเกิด COVID-19 ที่บริเวณ 90x อีกไม่ต่ำกว่า 1ปี) หลังจากที่ในช่วงที่ผ่านมา Laggard ประเทศอื่นๆในภูมิภาคสูงกว่า 20% เราประเมินว่าการลงทุนในเดือนเมษายนจะยังมีลักษณะการแกว่ง Sideway ในกรอบ 1,535-1,630จุด โดยประเมินว่าตลาดหุ้นไทยมีโอกาสที่จะยัง Outperform ประเทศอื่นๆในฝั่งตลาดเกิดใหม่  

ซึ่งจากนี้อีกหนึ่งปัจจัยที่เราแนะนักลงทุนให้ความสำคัญอย่างใกล้ชิดคือผลจาก Low base effect ในสหรัฐโดยเฉพาะอัตราการเติบโตของเศรษฐกิจและเงินเฟ้อในปีนี้ที่จะได้รับผลบวกทั้งโดยตรงจากมาตรการกระตุ้นเศรษฐกิจ 1.9ล้านล้านเหรียญสหรัฐ เป็นผลให้ Oxford Economics ได้ประเมินการเติบโตของเศรษฐกิจสหรัฐ 2Q20 สูงกว่า 11.5% และคาดว่าอัตราเงินเฟ้อมีโอกาสปรับขึ้นทะลุ 2-3% และอาจเป็นผลให้ทั้งค่าเงินดอลลาร์เดินหน้าแข็งค่าต่อเนื่องและ Bond yield เช่นกัน อย่างไรก็ตามสิ่งที่เรากังวลคือผลของ Spillovers มายังประเทศในตลาดเกิดใหม่โดยเฉพาะที่พึ่งพิงการส่งออกสินค้าโภคภัณฑ์ เป็นผลให้เงินเฟ้อทะลุกรอบ ซึ่งได้รับผลกระทบจากค่าเงิน และ bond yield จากสหรัฐ ในขณะที่เศรษฐกิจประเทศเหล่านั้นยังไม่ได้ฟื้นตัวดีเหมือนสหรัฐ เช่นบราซิล, ตุรกี และรัสเซีย ซึ่งเราคาดว่าหากผลดังกล่าวลากยาวถึง 2Q21 ประเทศเกิดใหม่ในแถบเอเชียจะเริ่มได้รับผลกระทบเช่นกัน  

สำหรับประเทศไทย หากอิงจากหนี้ต่างประเทศในระดับต่ำ, เงินทุนสำรองระหว่างประเทศในระดับสูง เป็นผลให้เราคาดผลกระทบที่จำกัดกว่าในหลายๆประเทศเกิดใหม่ นั่นเป็นผลให้เราประเมินว่าผลกระทบจาก Spillovers ครั้งนี้จะค่อนข้างจำกัดกว่า อย่างไรก็ตามการลงทุนจากนี้ เราแนะนักลงทุนกลับมาให้ความสำคัญกับการ Preview ผลประกอบการ 1Q21 เบื้องต้นเราคาดว่ากลุ่มการเงิน และกลุ่มปิโตรเคมี จะรายงานผลประกอบการที่ฟื้นตัวจากการตั้งสำรองที่ลดลง, NPL ที่คาดผ่านจุดสูงสุดไปแล้ว ในขณะที่ Loan growth เริ่มฟื้นตัวแบบค่อยเป็นค่อยไป ในขณะที่เราเริ่มเห็นการฟื้นตัวของ spread ต่างๆทั้ง PE (+4%QoQ), PP (+12%QoQ), PET (+46%QoQ), PX (+35%QoQ) จากทั้ง Supply disruption และ Restocking demand 

อีกประเด็นสำคัญคือการประชุม OPEC+ มีมติปรับเพิ่มกำลังการผลิตแบบค่อยเป็นค่อยไป โดยเบื้องต้นจะเพิ่มกำลังการผลิต 350 KBD ในเดือนพฤษภาคมและมิถุนายนและ 450 KBD ในเดือนกรกฎาคม มากไปกว่านั้นซาอุดีอาระเบียจะยกเลิกมาตรการการลดกำลังการผลิตที่เคยปรับลดไป 1 ล้านบาร์เรลต่อวันเพิ่มเติม ภาพดังกล่าวจะทำให้มีอุปทานน้ำมันเข้ามาเพิ่มเติมอีก 250 KBD ในเดือนพฤษภาคม 350 KBD ในเดือนมิถุนายนและ 400 KBD ในเดือนกรกฎาคม  

หากรวมกับการตัดสินใจของกลุ่ม OPEC+ อุปทานที่จะเข้ามาในตลาดเพิ่มขึ้น 700 KBD ในเดือนมิถุนายนและ 850 KBD ในเดือนกรกฎาคม 

การตัดสินใจของกลุ่ม OPEC+ สอดคล้องกับมุมมองของเราจากเศรษฐกิจที่จะฟื้นตัวขึ้นอิงจากตัวเลขในประเทศและส่งออก, อุปสงค์ของการเดินทางที่จะกลับมาหลังมีการฉีดวัคซีน และ การปรับประมาณการราคาน้ำมันครั้งล่าสุดของเรา (Dubai oil price) เป็น USD/bbl 63 จาก 50 และ (Brent) เป็น USD60-USD70 จาก USD55-USD65 โดยเราเชื่อว่ากลุ่ม Petrochemical/ Refineries อย่าง IRPC , PTTGC จะได้ประโยชน์มากที่สุดจาก Spread ปิโตรเคมีที่สูงขึ้น ส่วน Upstream energy อย่าง PTTEP เรายังคงมุมมองบวกต่อกลุ่มจากราคาน้ำมันที่ปรับตัวสูงขึ้นแต่ตลาดรับปัจจัยบวกจากราคาน้ำมันไปพอสมควรแล้ว โดย เราคาดว่ากำไรไตรมาส 1/2564 จะอยู่ที่ 4.1 พันลบ. โตขึ้น 63% QoQ จากราคาขายเฉลี่ยที่สูงขึ้นและต้นทุนการผลิตที่ลดลง แม้จะมีขาดทุนจากสัญญาราคาน้ำมัน, กำไรไตรมาส 2/2564 จะดียิ่งขึ้นจากราคาขายเฉลี่ยและยอดขายที่ดีขึ้นและรายการพิเศษที่ลดลง 

มุมมองตลาดหุ้น/ กลยุทธ์การลงทุน กลยุทธ์การลงทุนวันนี้คาด SET  ปรับขึ้นกรอบ  1,600จุด+/- แนะ IRPC 

หุ้นแนะนำ IRPC (พื้นฐาน 4.10 บาท) จากการตัดสินใจของ OPEC+ เราเชื่อว่ากลุ่ม Petrochemical/ Refineries อย่าง IRPC , PTTGC จะได้ประโยชน์มากที่สุดจาก Spread ปิโตรเคมีที่สูงขึ้น, เราเริ่มเห็นการฟื้นตัวของ spread ต่างๆทั้ง PE (+4%QoQ), PP (+12%QoQ), PET (+46%QoQ), PX (+35%QoQ) จากทั้ง Supply disruption และ Restocking demand 

รายงานตัวเลขเศรษฐกิจ วันศุกร์ ติดตาม ตัวเลขการจ้างงานนอกภาคเกษตรของสหรัฐฯ เดือน มี.ค. คาด +1.82 แสนตำแหน่ง และตัวเลขอัตราการว่างงานของสหรัฐฯ เดือน มี.ค.